Dôvodová správa

V zmysle ustanovenia § 34 ods. 5 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predkladá Fond národného majetku Slovenskej republiky na schválenie Národnej rade Slovenskej republiky *Ročnú účtovnú závierku Fondu národného majetku SR za rok 2009.*

Predkladaná účtovná uzávierka je riadna individuálna závierka za Fond národného majetku Slovenskej republiky. Bola zostavená za účtovné obdobie 1. 1. do 31.12. 2009 podľa slovenských právnych predpisov, zákona č. 431/2002 o účtovníctve a Postupov účtovania pre Fond národného majetku Slovenskej republiky na základe Opatrenia MF SR č. 14875/2003-92,  Opatrenia MF SR č. 14880/2003-92 z 12. augusta 2003 a Opatrenia a  Prílohy č. 3 k opatreniu č. MF/23960/2008-74. Účtovnú závierku FNM SR tvorí Súvaha Fondu národného majetku Slovenskej republiky, Výkaz o tvorbe a použití majetku Fondu národného majetku Slovenskej republiky, Výkaz o nákladoch na správnu činnosť Fondu národného majetku Slovenskej republiky a  Poznámky k účtovným výkazom.

Ročnú účtovnú závierku Fondu národného majetku SR za rok 2009 overila na základe výberového konania FNM SR audítorská spoločnosť Ing. Ondrej Boržík, PhD., číslo licencie SKAU 519. Predmetom auditu boli obligatórne súčasti ročnej účtovnej závierky Fondu národného majetku SR a to Súvaha FNM SR k 31.12.2009, Výkaz o tvorbe a použití majetku FNM SR k 31.12.2009, Výkaz o nákladoch na správnu činnosť FNM SR k 31. 12. 2009 a Poznámky k účtovným výkazom. Správnosť uvedených súčastí ročnej účtovnej závierky FNM SR potvrdil svojím podpisom a úradnou pečiatkou zodpovedný audítor. Kópia audítorskej správy je súčasťou predloženého materiálu.

Audit sa zameral na overenie dôkazov, ktoré dokladujú sumy a údaje v účtovných výkazoch na základe testov. Audit obsahuje okrem iného hodnotenie použitých účtovných princípov a zhodnotenie významných odhadov vedenia, možností vzniku rizík a strát, ako aj posúdenie účtovnej závierky ako celku.

*Výrok audítora*:

„Podľa môjho názoru, okrem účinkov prípadných úprav alebo zverejnení, ak by nejaké boli, ktoré by som považoval za potrebné, a ak by som sa bol schopný uistiť o záležitostiach uvedených v predchádzajúcom odseku, *priložená účtovná závierka Fondu národného majetku Slovenskej republiky vyjadruje objektívne a vo všetkých významných súvislostiach finančnú situáciu k 31. decembru 2009 a výsledky činnosti Fondu národného majetku Slovenskej republiky za rok 2009, v súlade so slovenským zákonom o účtovníctve a súvisiacimi predpismi v oblasti účtovníctva a výkazníctva Fondu národného majetku Slovenskej republiky*“.

Všetky vzťahy medzi FNM SR a privatizovanými subjektami, ako aj medzi FNM SR a orgánmi štátnej správy a ostatnými organizáciami sú premietnuté v *Súvahe Fondu národného majetku Slovenskej republiky*, v členení na aktíva a pasíva, ktoré k 31.12.2009 predstavujú sumu 2 819 837 819,57 €.

Najvýznamnejšou položkou v aktívach FNM SR je *účasť na majetku* *a. s.* (cenné papiere a podiely) v celkovej výške 2 300 655 230,24 €. Hlavnou položkou pasív je účet *Fond privatizácie*, ktorý predstavuje sumu 2 791 342 581,91 € a je hlavným zdrojom krytia aktív. Tvorba a použitie Fondu privatizácie sú vyjadrené „*Výkazom o tvorbe a použití majetku Fondu národného majetku Slovenskej republiky“*. Výkaz je súčasťou ročnej účtovnej závierky.

Tvorba majetku FNM SR v  roku 2009 podľa § 28 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predstavovala celkovú hodnotu 608 267 076,07 €, čo v porovnaní s rokom 2008 predstavuje nárast o 34 829 125,14 € Najvýraznejšou položkou, ktorá sa podieľala na tvorbe majetku FNM SR v roku 2009 je položka zisk z účastí fondu na podnikaní obchodných spoločností - dividendy z akciových spoločností vo výške 599 595 146,00 €, v ktorých Fond národného majetku Slovenskej republiky má majetkovú účasť v celkovej hodnote 2 300 655 230,24 € (napr.: Slovenský plynárenský priemysel, a.s., Západoslovenská energetika, a.s., Stredoslovenská energetika, a.s., Slovenské telekomunikácie, a.s., Slovenská elektrizačná prenosová sústava, a.s., Východoslovenská energetika, a.s., Bratislavská teplárenská spoločnosť, a. s., ...).

Celkové použitie majetku FNM SR za rok 2009 podľa § 28 ods. 3 zákona 92/1991 Zb. o podmienkach prevodu majetku štátu na iné osoby v znení neskorších predpisov dosiahlo výšku 596 743 589,62 €. V rámci celkového použitia majetku FNM SR najvýznamnejšiu položku tvorí položka *použitie majetku v súlade s rozhodnutím vlády* v celkovej výške 531 879 000,00 €. Významná je i položka *Strata zo zrušenia spoločností založených fondom, odpísanie pohľadávok na základe súdneho rozhodnutia* vo výške 44 084 570,03 €. K 31. 12.2009 bolo FNM SR doručené oznámenie o zrušení spoločností v hodnote 25 570 827,66 € (BAZ Bratislava, Klenoty Bratislava, Mostáreň Brezno, NAD Humenné...). V uvedenej položke FNM SR odpísal pohľadávky na základe rozhodnutia súdu v hodnote 18 513 742,37 € .

Národná rada Slovenskej republiky Uznesením č. 1190 zo dňa 4. decembra 2008 k návrhu rozpočtu FNM SR na rok 2009 podľa § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov schválila objem nákladov na činnosť FNM SR vo výške 5 055 tis. €, v tom:

|  |  |
| --- | --- |
| prevádzkové náklady vo výške | 4 904 tis. €  |
| náklady na dlhodobý majetok |  151 tis. € |

Čerpanie prevádzkových nákladov a nákladov na dlhodobý majetok FNM SR za rok 2009 je zobrazené vo „*Výkaze o nákladoch na správnu činnosť Fondu národného majetku Slovenskej republiky“*. Uvedený výkaz je súčasťou prílohy ročnej účtovnej závierky.

Miera čerpania prevádzkových nákladov za rok 2009 vyjadrená percentuálne v porovnaní s rozpočtovanou sumou prevádzkových nákladov je 84,03 % a miera čerpania nákladov na dlhodobý majetok v porovnaní s rozpočtovanou sumou nákladov na dlhodobý majetok za rok 2009 je 65,04 %. Z uvedeného vyplýva, že výraznejšia úspora nastala v rámci nákladov na dlhodobý majetok hlavne v  položkách doprava, náklady na pozemky a samostatné hnuteľné veci. Nákladové položky neboli v roku 2009 čerpané z dôvodu rozhodnutia Výkonného výboru Fondu národného majetku Slovenskej republiky o nezakúpení nových vozidiel a nenaplnenia očakávania kúpy pozemkov pod bytmi FNM SR.

K úspore v prevádzkových nákladoch za rok 2009 prispelo aj zodpovedné plnenie úlohy uloženej prezidentovi Prezídia Fondu národného majetku Slovenskej republiky zabezpečiť účelnú úspornosť a hospodárnosť použitia finančných prostriedkov na činnosť Fondu národného majetku Slovenskej republiky.